กองทุนทองคำวิ่งรับราคานิวไฮ
&nbsp;
20 ส.ค. 2554

บลจ.กสิกรลั่นปีนี้1,300เหรียญ
ลดค่าธรรมเนียมดึงนักเก็งกำไร
โพสต์ทูเดย์ — ผู้ถือหน่วยลงทุนกองทุนทองคำเฮ! เอ็นเอวีขยับตามราคาทองทำนิวไฮ บลจ.กสิกรไทยแนะคนไม่มีอย่ารีบเข้า รอพักฐานปลอดภัยกว่า 
ผลจากราคาทองคำในตลาดโลกเมื่อวันที่ 12 พ.ค.ที่ผ่านมา พุ่งแรงจนทะลุจุดสูงสุดเดิมที่ 1,226 เหรียญสหรัฐต่อออนซ์ ไปอยู่ที่ 1,241 เหรียญสหรัฐต่อออนซ์ จากความกังวลปัญหาในกรีซ ส่งผลดีต่อกองทุนรวมทองคำ
ทั้งนี้ เมื่อเปรียบเทียบมูลค่าสินทรัพย์สุทธิ (NAV) ของกองทุนใน 1 วัน จากสิ้นวันที่ 11 พ.ค. จนถึงสิ้นวันที่ 12 พ.ค. พบว่า NAV เพิ่มขึ้นมาก โดยกองทุนทหารไทย โกลด์ ฟันด์ บริหารจัดการโดย บลจ.ทหารไทย NAVเพิ่มขึ้น 2.72% หรือ 0.4866 บาทต่อหน่วย จากราคา 17.8951 บาทต่อหน่วย มาอยู่ที่ 18.3817 บาทต่อหน่วย ขณะที่มูลค่าสินทรัพย์จาก 1,239ล้านบาท เป็น 1,261 ล้านบาท
กองทุนเปิดเคโกลด์ NAV เพิ่มขึ้น 0.235 บาทต่อหน่วย หรือ 2.13% จาก 11.0394 บาทต่อหน่วย เป็น 11.2744 บาทต่อหน่วย มูลค่าสินทรัพย์สุทธิจาก 1,900.35 ล้านบาท เหลือ 1,900.27 ล้านบาท
นายธนวัฒน์ รุ่งธนาภิรมย์ ผู้จัดการกองทุน บริษัทหลักทรัพย์จัดการกองทุน (บลจ.) กสิกรไทย เปิดเผยว่า เมื่อวันที่ 13 พ.ค. การซื้อขายกองทุนเป็นไปตามปกติ ไม่ได้มีผู้ถือหน่วยลงทุนมาขายหน่วยลงทุนมากนัก แต่สิ่งหนึ่งที่เห็นได้ชัดคือ ผลของการลดค่าธรรมเนียมการขายหน่วยลงทุนของกองทุนเหลือ 0.15% และลดค่าธรรมเนียมการบริหารจัดการกองทุนรายปีของกองทุนนี้ เหลือ 0.36% ต่อปี ตั้งแต่วันที่ 7 พ.ค. 2553 ทำให้นักลงทุนเข้ามาลงทุนเพิ่มจน NAV ของกองทุนเพิ่มขึ้น 1015% 
“นักลงทุนประเภทซื้อขายทำกำไรระยะสั้น (เทรดดิง) เข้ามาลงทุนเพิ่มทำให้สัดส่วนนักลงทุนเทรดดิงเพิ่มจาก 10% เป็น 20% และนักลงทุนระยะยาวจาก 90% เหลือ 80%” นายธนวัฒน์ กล่าว
นอกจากนี้ เมื่อเทียบการลงทุนในทองแท่งไม่เกิน 6 เดือน จะมีต้นทุนสูงกว่าลงทุนในกองทองคำจึงเป็นส่วนหนึ่งให้นักลงทุนกลุ่มนี้เพิ่มขึ้น
นายธนวัฒน์ กล่าวว่า จากปัญหาของกรีซที่ทำให้นักลงทุนหันมาถือทองคําเพิ่มขึ้นแล้ว ยังมีปัจจัยเรื่องของเงินเฟ้อที่จะช่วยหนุนให้มีการลงทุนทองคำเพิ่ม รวมถึงการเข้ามาซื้อทองของธนาคารกลางหลายๆ ประเทศที่กระจายการถือครองทุนสำรองในรูปทองเพิ่มขึ้น เพราะแนวโน้มเงินเหรียญสหรัฐยังอ่อนค่า จึงมองว่าครึ่งปีหลังอาจเห็นราคาทอง 1,300 เหรียญสหรัฐต่อออนซ์ จากปัจจุบันอยู่แถว 1,238 เหรียญสหรัฐ
“นักลงทุนระยะยาวยังสามารถถือได้ต่อ แต่คนที่เล่นเก็งกำไรน่าจะทำกำไรออกไปก่อน ส่วนนักลงทุนที่ยังไม่มีทอง ให้รอราคาอ่อนตัวก่อนค่อยเข้ามาลงทุน” นายธนวัฒน์ กล่าว 
ด้านผลตอบแทนของกองทุนเปิดเคโกลด์ ซึ่งมีการป้องกันความเสี่ยงจากอัตราแลกเปลี่ยน 90% ผลตอบแทนตั้งแต่ต้นปีถึงวันที่ 12 พ.ค. อยู่ที่ 10.75% กองทุนทหารไทย โกลด์ ฟันด์ ซึ่งไม่มีการป้องกันความเสี่ยงจากอัตราแลกเปลี่ยนผลตอบแทนอยู่ที่ 8.52%